Brande woed in Port ElizabethBrande woed voort in Nelson Mandelabaai Foto: Port Elizabeth Crime News & Community Information Centre, Facebook Nelson Mandelabaai-munisipaliteit (Port Elizabeth) in die Oos-Kaap het Donderdag gesê brande woed oor die stad heen. Ses veldbrande woed oor die munisipaliteit heen. Brande is Woensdagaand in Colleen Glen, Bushbucks Ridge en Maitlands aangemeld en verskeie huise is bedreig. Brandweerspanne het deurnag gewerk om die brand onder beheer te bring. Geen beserings of skade aan eiendomme is aangemeld nie. Brandweerspanne kon drie huise red wat deur die brande bedreig is. Andre de Ridder, brandweerhoof van Nelson Mandelabaai, het gesê vyf van die ses brande is nog nie onder beheer nie. Hy het die volgende veldbrande aangemeld: – Victorialaan naby Schoenmakerskop – Welcomelaan in Theescombe – Elandsrivier naby Rocklands – Sardiniabaaiweg – Bushbucks Ridge – Van Stadens-ravyn De Ridder het gesê slegs die brand in Theescombe was Donderdag laatmiddag onder beheer. Mthubanzi Mniki, woordvoerder van die munisipaliteit, het gesê die veldbrand het sedert Woensdagaand toegeneem en informele skuilings naby die Van Stadens-ravyn is verwoes. “Slegs vier informele skuilings is tot dusver verwoes. Geen beserings is aangemeld nie,” het hy gesê. “Die wind is ŉ groot uitdaging vir die brandbestryders, maar hulle doen alles in hul vermoë om seker te maak dat persone en diere nie beseer word nie en eiendom nie beskadig word nie.” Volgens die SA Weerdiens sal die wind na verwagting Donderdag begin bedaar en dit sal die proses vergemaklik vir die brandbestryders. Brande woed steeds voort in die Knysna-gebied in die Wes-Kaap. Minstens vyf persone het reeds in dié brand omgekom. Lees alles oor die Knysna-brand op Maroela Media.